CELEX: C2004/262/59
Language: da
Date: 2004-10-23 00:00:00
Title: Sag T-270/04: Sag anlagt den 1. juli 2004 af Bic Deutschland GmbH & Co OHG mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/30
            
         Sag anlagt den 1. juli 2004 af Bic Deutschland GmbH & Co OHG mod Kommissionen for De Europæiske Fællesskaber
   (Sag T-270/04)
   (2004/C 262/59)
   Processprog: fransk
   Ved De Europæiske Fællesskabers Ret i Første Instans er der den 1. juli 2004 anlagt sag mod Kommissionen for De Europæiske Fællesskaber af Bic Deutschland GmbH & Co OHG, Eschborn (Tyskland), ved avocat Dominique Voillemot, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionens beslutning af 3. maj 2004, hvorved sagsøgeren blev pålagt at betale den bøde, som Kommissionen havde pålagt selskabet Tipp-Ex ved beslutning af 10. juli 1987, med tillæg af renter, som er endeligt opgjort pr. 28. maj 2004, og hvorved det blev besluttet at trække på den bankgaranti, som var stillet af Deutschland Bank AG Frankfurt am Main, annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Det sagsøgende selskab er indtrådt i selskabet Tipp-Ex' rettigheder som følge af opkøbet af sidstnævnte selskab pr. 1. januar 1997 og den interne omstrukturering af BIC-koncernen, som fulgte herefter. Selskabet Tipp-Ex var adressat for beslutning nr. 87/406/EØF af 10. juli 1987, hvorved Kommissionen havde pålagt det en bøde på 400 000 ECU for overtrædelse af Fællesskabets konkurrenceregler.
   Tipp-Ex havde anlagt et søgsmål til prøvelse af denne beslutning og havde over for Kommissionen stillet en anfordringsbankgaranti til sikkerhed for betaling af bøden med tillæg af renter på 8 %. I henhold til sædvanlig praksis skulle der ikke trækkes på denne garanti før efter, at Kommissionen havde fremsendt en skriftlig anmodning herom, vedlagt en bekræftet kopi af Domstolens dom. Den 8. februar 1990 (1) frifandt Domstolen Kommissionen for Tipp-Ex' påstande og opretholdt således beslutningen af 10. juli 1987.
   Det var imidlertid først med skrivelse af 12. februar 2004, at Kommissionen anmodede BIC om betaling af 923 747,94 EUR, som udgøres af bøden på 400 000 EUR og et rentetillæg (523 747,94 EUR).
   Efter en brevveksling mellem sagsøgeren og Kommissionen har sidstnævnte ved den anfægtede beslutning forkastet BIC's argumentation, som bl.a. bygger på forældelsesbestemmelsen i artikel 4, stk. 1, i forordning nr. 2988/74 (2), og har krævet betaling af den endelige bøde (931 726,02 EUR).
   Sagsøgeren har til støtte for sine påstande anført følgende:
   
               —
            
            
               Der er sket tilsidesættelse af artikel 4, stk. 1, i forordning nr. 2988/74, som ikke giver hjemmel til at håndhæve en beslutning om bødepålæg efter udløbet af en frist på fem år. Sagsøgeren har i denne forbindelse anført, at forældelsen i det foreliggende tilfælde hverken er blevet afbrudt eller suspenderet.
            
         
               —
            
            
               Kommissionen har begået en åbenbar skønsfejl med hensyn til anfordringsbankgarantiens funktion. Sagsøgeren har i denne forbindelse gjort gældende, dels at den omstændighed, at en sådan bankgaranti stilles, ikke udgør betaling af bøden, og at den ikke i sig selv medfører en betalingsforpligtelse, dels at der kun kan trækkes på bankgarantien, såfremt der er truffet skridt til inddrivelsen som omhandlet i forordning nr. 2988/74. I henhold til den omhandlede garantis ordlyd består dette inddrivelsesskridt i en udtrykkelig betalingsanmodning, fremsat af Kommissionen over for Deutsche Bank ved rekommanderet brev, og ledsaget af en bekræftet kopi af Domstolens dom.
            
         Sagsøgeren har desuden påberåbt sig en tilsidesættelse af princippet om beskyttelse af den berettigede forventning, subsidiært en tilsidesættelse af det almindelige princip om rimelige frister.
   
      (1)  Sag C-279/87, Tipp-Ex mod Kommissionen (Sml. 1990 I, s. 261).
   
      (2)  Rådets forordning (EØF) nr. 2988/74 af 26. november 1974 om forældelse af adgangen til at pålægge økonomiske sanktioner inden for Det Europæiske Fællesskabs transport- og konkurrenceret og af adgangen til tvangsfuldbyrdelse af disse sanktioner (EFT L 319 af 29.11.1974, s. 1).